KOMISIJOS REGLAMENTAS (EB) Nr. 280/2009
2009 m. balandžio 6 d.
iš dalies keičiantis Tarybos reglamento (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo I, II, III ir IV priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos reglamentą (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (1), ypač į jo 74 straipsnį,
kadangi:
(1)
Reglamento (EB) Nr. 44/2001 I priede išvardytos nacionalinės jurisdikcijos taisyklės, nurodytos reglamento 3 straipsnio 2 dalyje ir 4 straipsnio 2 dalyje. II priede išvardyti valstybių narių teismai arba kompetentingos institucijos, kurių jurisdikcijai priklauso prašymų dėl teismo sprendimų paskelbimo vykdytinais nagrinėjimas. III priede išvardyti teismai, kuriems galima apskųsti sprendimus dėl paskelbimo vykdytinais, ir IV priede išvardytos galutinės tokių sprendimų apskundimo procedūros.
(2)
Tarybos reglamento (EB) Nr. 44/2001 I, II, III ir IV priedai buvo iš dalies pakeisti keletą kartų, paskutinį kartą - Tarybos reglamentu (EB) Nr. 1791/2006 (2), kuriuo buvo įtraukti Bulgarijos bei Rumunijos nacionalinės jurisdikcijos taisyklės, teismų arba kompetentingų institucijų sąrašai ir teisių gynimo priemonės.
(3)
Valstybės narės pranešė Komisijai apie papildomus I, II, III ir IV priedų sąrašų pakeitimus. Todėl atrodo tikslinga paskelbti šiuose prieduose esančių sąrašų konsoliduotas versijas.
(4)
Remiantis Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (3) 3 straipsniu, Danija neturėtų dalyvauti priimant Briuselio I reglamento pakeitimus, ir jokie pakeitimai Danijai neturėtų būti privalomi ar Danijoje taikomi.
(5)
Todėl Reglamentą (EB) Nr. 44/2001 reikėtų atitinkamai iš dalies keisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 44/2001 I-IV priedai pakeičiami atitinkamais šio reglamento priedais.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse pagal Europos bendrijos steigimo sutartį.
Priimta Briuselyje, 2009 m. balandžio 6 d.